TSR ยังรุ่งเรือง
TSR ยังคงสามารถแข่งขันในตลาดเครื่องกรองน้ำได้เป็นอย่างดี ทำให้ผู้บริหารมั่นใจว่ากำไรสุทธิปี 2558 จะมีโอกาสทำสถิติสูงสุดใหม่ต่อเนื่องจากปี 2557
31 พ.ค. 2558

ในปัจจุบันสภาวะการแข่งขันในตลาดเครื่องกรองน้ำไทยค่อนข้างมีความรุนแรงสูงขึ้นเนื่องจากมีผู้ประกอบการทั้งรายใหญ่และรายย่อยจากในประเทศและต่างประเทศที่เข้ามาแบ่งส่วนแบ่งตลาดมากขึ้น ส่งผลให้ผู้ประกอบการรายเดิมต้องปรับตัวเพื่อรับมือกับการแข่งขันอย่างหลีกเลี่ยงไม่ได้ แต่ทั้งนี้การขยายตัวอย่างรวดเร็วของที่อยู่อาศัยที่มีหลากหลายประเภทมากขึ้นประกอบกับตัวเลขการเติบโตของจำนวนผู้ใช้น้ำประปาทั่วประเทศ และแนวโน้มพฤติกรรมของผู้บริโภคที่หันมาใส่ใจในด้านสุขภาพมากขึ้น ยังคงเป็นปัจจัยบวกที่ส่งผลให้ความต้องการเครื่องกรองน้ำในครัวเรือนเพิ่มสูงขึ้น
บริษัท เธียรสุรัตน์ จำกัด (มหาชน) หรือ TSR มีการวางตำแหน่งผลิตภัณฑ์ที่ชัดเจนในกลุ่มตลาดเครื่องกรองน้ำที่ใช้ขั้นตอนการกรองที่มีประสิทธิภาพสูง พร้อมทั้งครอบคลุมทั้งในด้านการออกแบบและการผลิตด้วยโรงงานผลิตของบริษัทเอง เพื่อให้เป็นเครื่องกรองน้ำที่มีความเหมาะสมกับคุณภาพน้ำในแต่ละพื้นที่ ประกอบกับบริษัทยังสามารถควบคุมคุณภาพและต้นทุนการผลิตได้อย่างมีประสิทธิภาพ มีการพัฒนาผลิตภัณฑ์และนำเสนอนวัตกรรมการกรองที่ทันสมัยอย่างต่อเนื่องพร้อมทั้งมีการตั้งราคาที่เหมาะสม ส่งผลให้บริษัทยังคงสามารถแข่งขันในตลาดเครื่องกรองน้ำได้เป็นอย่างดี
ผลดังกล่าวทำให้ผู้บริหารมั่นใจว่ากำไรสุทธิปี 2558 จะมีโอกาสทำสถิติสูงสุดใหม่ต่อเนื่องจากปี 2557 ที่ได้กำไรสุทธิ 93 ล้านบาท โดยในปีนี้บริษัทตั้งเป้าหมายอัตรากำไรสุทธิจะเพิ่มขึ้นอยู่ที่ระดับ 10% จากปีก่อนที่มีอัตรากำไรสุทธิอยู่ที่ 8% ซึ่งบริษัทจะมีการบริหารจัดการเรื่องต้นทุนการขายและการบริหาร
ขณะเดียวกันบริษัทยังคงเป้าหมายรายได้รวมปีนี้ที่ 1,500 ล้านบาท เพิ่มขึ้นจากปีก่อนที่มีรายได้ 1,160 ล้านบาท หลังจากเปิดตัวเครื่องกรองน้ำรวม 9 รุ่น ผ่าน 4 ช่องทางการจำหน่าย อาทิ ขายตรงผ่านพนักงานขายของบริษัท ซึ่งปัจจุบันมีพนักงานขายกว่า 1,000 คนทั่วประเทศ, ร้านโมเดิร์นเทรด, Online และขายในโครงการอสังหาริมทรัพย์ ซึ่งได้รับความสนใจจากลูกค้าเป็นจำนวนมาก
อีกทั้งบริษัทได้มีการปรับแผนการเปิดสาขาใหม่เพิ่มขึ้นเป็นไม่ต่ำกว่า 8 สาขา จากเดิมที่มีแผนเปิดสาขาใหม่เพิ่มเพียง 5 สาขา โดยจะมีงบลงทุนไม่เกิน 1 ล้านบาทต่อสาขา ซึ่งการขยายสาขาเพิ่มขึ้นต่อเนื่อง เพื่อที่จะให้ครอบคลุมพื้นที่มากที่สุด รองรับความต้องการของลูกค้า
ทั้งนี้คาดว่าผลประกอบการในช่วงไตรมาส 2 ปี 58 บริษัทมั่นใจว่าจะดีกว่าไตรมาส 1 ปี 58 และเติบโตกว่าช่วงเดียวกันของปีก่อน เนื่องจากบริษัทมีการขยายช่องทางการจำหน่ายใหม่อย่างต่อเนื่อง โดยล่าสุดได้เจรจากับร้านจำหน่ายเครื่องใช้ไฟฟ้าท้องถิ่นในจังหวัดขอนแก่น เพื่อทดลองนำเครื่องกรองน้ำเข้าไปวางจำหน่ายกว่า 10 สาขา ซึ่งจะช่วงผลักดันยอดขายให้เติบโตได้อีก
ขณะที่ผลการดำเนินงานไตรมาส 1 สิ้นสุดวันที่ 31 มีนาคม 2558 บริษัทมีรายได้รวมขยับขึ้นมาอยู่ที่ 327.21 ล้านบาท จากงวดเดียวกันของปีก่อน 253.19 ล้านบาท เป็นผลมาจากรายได้จากการขายเพิ่มขึ้น ส่งผลให้บริษัทมีกำไรขยับขึ้นมาอยู่ที่ 24.64 ล้านบาท หรือ 0.07 บาทต่อหุ้น จากงวดเดียวกันของปีก่อน 16.98 ล้านบาท หรือ 0.07 บาทต่อหุ้น
เมื่อวิเคราะห์ฐานะทางการเงินพบว่า บริษัทมีฐานะทางการเงินแข็งแกร่ง เพราะบริษัทมีสินทรัพย์หมุนเวียนมากถึง 532.43 ล้านบาท เมื่อนำมาเทียบกับหนี้สินหมุนเวียนเพียง 215.76 ล้านบาท ได้ค่า CURRENT RATIO ที่ระดับ 2.47 เท่า แสดงว่า สภาพคล่องทางการเงินมากพอสมควร ขณะที่ปัญหาหนี้สินไม่มีอะไรน่าเป็นห่วง เนื่องจากมีหนี้สินรวมเพียง 334.97 ล้านบาท นำมาเทียบกับส่วนของผู้ถือหุ้นมากถึง 832.74 ล้านบาท ได้ค่า D/E ที่ระดับ 0.41 เท่า คือตัวแปรที่ทำให้การขยับขยายงานเป็นไปอย่างราบรื่น
TSR จึงเป็นหุ้นที่น่าลงทุนอีกตัว!!
…
 
ผู้ถือหุ้นรายใหญ่
1.บริษัท เบตเตอร์ ดรีมส์ จำกัด 87,720,000 หุ้น 25.50%
2.นายวีรวัฒน์ แจ้งอยู่ 76,800,100 หุ้น 22.33%
3.น.ส.เธียรวรรณี แจ้งอยู่ 23,003,700 หุ้น 6.69%
4.น.ส.สวิตา แจ้งอยู่ 21,241,200 หุ้น 6.17%
5.นายเอกรัตน์ แจ้งอยู่ 20,441,600 หุ้น 5.94%
 
รายชื่อกรรมการ
1.นายสหัส ตรีทิพยบุตร ประธานกรรมการ
2.นายวีรวัฒน์ แจ้งอยู่ ประธานกรรมการบริหาร
3.นายวิรัช วงศ์นิรันดร์  กรรมการผู้จัดการ
4.นายวีรวัฒน์ แจ้งอยู่ กรรมการ
5.นางสาวเธียรวรรณี แจ้งอยู่ กรรมการ